CELEX ID: 32011R0228
Publication Date: 2011-03-07

Document Text:
KOMISJONI MÄÄRUS (EL) nr 228/2011,
7. märts 2011,
millega muudetakse Euroopa Parlamendi ja nõukogu määrust (EÜ) nr 1222/2009 seoses C1 klassi rehvide märghaardumise katsemeetodiga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. novembri 2009. aasta määrust (EÜ) nr 1222/2009 rehvide kütusesäästlikkuse ja muude oluliste parameetrite märgistamise kohta, (1) eriti selle artikli 11 punkti c,
ning arvestades järgmist:
(1)
Määruse (EÜ) nr 1222/2009 I lisa B osa kohaselt määratakse C1 klassi rehvide märghaardumise indeks kooskõlas ÜRO Euroopa Majanduskomisjoni eeskirjaga nr 117 ja selle edasiste muudatustega. Tööstusharu esindajad on aga ÜRO Euroopa Majanduskomisjoni eeskirja nr 117 lisa 5 alusel töötanud välja rehvide märghaardumise läbivaadatud katsemeetodi, mis võimaldab saada märkimisväärselt täpsemaid katsetulemusi.
(2)
Katsetulemuste täpsus on kõige olulisem tegur rehvide märghaardumise klasside kindlaksmääramisel. See võimaldab eri tarnijate rehve õiglaselt võrrelda. Täpsed katsed aitavad peale selle vältida olukorda, kus rehv liigitatakse rohkem kui ühte klassi, ja sellega vähendatakse ohtu, et turujärelevalve asutuste saadavad katsetulemused erinevad tarnijate esitatud katsetulemustest üksnes seepärast, et katsemeetod on ebamäärane.
(3)
Et muuta rehvide katsetamise tulemused täpsemaks, on seepärast vaja märghaardumise katsemeetodit ajakohastada.
(4)
Määrust (EÜ) nr 1222/2009 tuleks seetõttu vastavalt muuta.
(5)
Käesoleva määrusega ette nähtud meetmed on kooskõlas määruse (EÜ) nr 1222/2009 artikli 13 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1222/2009 muutmine
Määrust (EÜ) nr 1222/2009 muudetakse järgmiselt:
1)
I lisa B osa esimene lause asendatakse järgmisega:
„C1 klassi rehvide märghaardumise klass määratakse kindlaks märghaardumise indeksi (G) alusel vastavalt allpool esitatud tabelis täpsustatud klassidele A-G ja seda mõõdetakse kooskõlas V lisaga.”;
2)
käesoleva määruse lisa tekst lisatakse V lisana.
Artikkel 2
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja aluslepingute kohaselt liikmesriikides vahetult kohaldatav.
Brüssel, 7. märts 2011

EuroVoc Classification:
Level 1: 100158
100147
100154
100160
Level 2: 100269
100261
100237
100196
Level 3: 87
4418
3641
2494
1362
3632
All Concepts: 2430
4047
5481
6361
867
893